KYK: 'Rugby-dekking aaklig en vervelig' | Netwerk24
Die uitgesproke voormalige toetsrugbyspeler James Haskell. Foto: Getty Images
Rugby365 berig Haskell glo die sport moet ophou lol met sy magdom reëls en daarop fokus om 'n beter produk te lewer wat beter tred hou met die jonger generasie.
Haskell (34) het rugby verlede jaar vaarwel toegeroep en 'n kontrak met die gemengdegevegskunspromotor Bellator MMA onderteken. Hy kyk steeds rugby op TV en is glad nie beïndruk met wat hy sien en hoor nie.
"Ek dink die hele spel moet klem lê op toeganklikheid en ek dink die TV-kommentaar is eenvoudig aaklig en vervelig," sê Haskell op die The House of Rugby-poduitsending, waar hy saam met sy voormalige Engelse spanmaat Mike Tindall die kwessie bespreek het.
"Ek het die TV-dekking van die Sesnasiesreeks gekyk. Daar is aanbieders wat steeds betrokke is wat hul werk uitstekend doen, maar daar is 'n jonger generasie wie se aandag maklik afgelei word – jy moet pittig en interessant wees.
"Jy moet mededingend wees in 'n mededingende markplek. Jy moet 'n produk skep wat pret is om te aanskou, maklik verstaanbaar is . . . jy moet roekeloos wees."
Haskell het 77 toetse vir Engeland gespeel en ook sy rugbytalent in Japan, Frankryk en vir die Highlanders in Superrugby uitgestal. Hy glo die opskorting van sport weens die Covid-19-pandemie is 'n goeie geleentheid vir rugby om selfondersoek te doen en oor te begin.
Hy voel ook die spel verander so vinnig dat kommentators spoedig uit voeling raak.
"Enigiemand wat nie minstens die afgelope vyf jaar in die kleedkamer teenwoordig was nie, kyk maar net rugby soos enigiemand anders."
Haskell reken rugby ly aan 'n kop-in-die-sand-houding.
"My kommer met rugby en die beroepsport is dat die mense wat betrokke is, dink rugby is alles en dat almal oor rugby omgee. Hulle dink almal weet van rugby, maar dit is nie so nie.
"Rugby gaan nooit met byvoorbeeld sokker meeding nie. Rugby is in 'n borrel en buite daardie borrel besef jy mense gee nie om nie en rugby is nie naastenby so gewild soos sokker nie."